AIŠKINAMASIS RAŠTAS

Dėl savivaldybės nekilnojamojo turto perdavimo pagal panaudos sutartis asociacijoms

**1. Parengto tarybos sprendimo projekto tikslai ir uždaviniai**

Molėtų rajono savivaldybės administracija 2013 – 2014 metais vykdė projektą „Vaikų darželio pastato (mokslo paskirties pastato unikalus Nr. 6298-7012-2012), esančio Arnionių I k., Joniškio sen., Molėtų rajone kapitalinio remonto, keičiant paskirtį į kultūros paskirties pastatą ir pritaikant patalpas vietos bendruomenės poreikiams“. Arnionių bendruomenė (toliau – Bendruomenė) 2015 m. lapkričio 30 d. pateikė prašymą „Dėl patalpų perdavimo“ ir kitus dokumentus, prašydama perduoti turtą Bendruomenei panaudos teise neatlygintinai naudoti įstatuose nurodytai veiklai vykdyti. Bendruomenė įsipareigoja naudojamose patalpose sutartyje numatytomis sąlygomis atlikti kapitalinį ir einamąjį remontą. Kitų patalpų Bendruomenė savo veiklai vykdyti neturi.

Taip pat gautas Levaniškių bendruomenės centro (toliau – Centro) 2015 m. lapkričio 17 d. prašymas „Dėl patalpų skyrimo“ suteikti pagal panaudos sutartį patalpas lopšelio-darželio pastate, esančiame Molėtų r. sav., Čiulėnų sen., Levaniškių k. Šiuo metu pastatą patikėjimo teise valdo Molėtų „Vyturėlio“ vaikų lopšelis-darželis. Direktoriaus 2015 m. lapkričio 27 d. įsakymu Nr. V-53 „Dėl savivaldybės nekilnojamojo turto pripažinimo nereikalingu Molėtų „Vyturėlio“ vaikų lopšelio-darželio funkcijoms vykdyti“ prašomos patalpos pripažintos nereikalingomis ir gali būti perduotos Centro veiklai. Centras raštu įsipareigoja naudojamose patalpose sutartyje numatytomis sąlygomis atlikti kapitalinį ir einamąjį remontą. Kitų patalpų Centras savo veiklai vykdyti neturi.

2015 m. lapkričio 30 d. gautas Molėtų rajono vietos veiklos grupės „Keisdamiesi keičiamės“ (toliau – Molėtų VVG) raštas Nr. IN-195 „Dėl patalpų suteikimo panaudos pagrindais“, kuriame prašoma suteikti pagal panaudos sutartį 40,21 kv. m patalpas kino teatro pastate, esančiame Molėtų r. sav., Molėtų m., Vilniaus g. 45. Šiuo metu pastatą patikėjimo teise valdo Molėtų kultūros centras. Prašomos perduoti patalpos Molėtų kultūros centro direktoriaus 2015 m. lapkričio 30 d. įsakymu Nr. V-53 „Dėl savivaldybės nekilnojamojo turto pripažinimo nereikalingu Molėtų kultūros centro funkcijoms vykdyti“ pripažintos nereikalingomis ir gali būti perduotos Molėtų VVG veiklai. Įstaiga raštu įsipareigoja naudojamose patalpose sutartyje numatytomis sąlygomis atlikti kapitalinį ir einamąjį remontą. Kitų patalpų Molėtų VVG savo veiklai vykdyti neturi.

Lietuvos Respublikos žemės ūkio rūmai 2015 m. lapkričio 30 d. raštu „Dėl patalpų suteikimo“ prašo perduoti panaudai 14,89 kv. m patalpas kino teatro pastate, esančiame Molėtų r. sav., Molėtų m., Vilniaus g. 45. Šios patalpos nereikalingos Molėtų kultūros centro veiklai. Kitų patalpų Molėtų rajone Lietuvos Respublikos žemės ūkio rūmai neturi.

Visų asociacijų, kurioms savivaldybės turtas perduodamas panaudos pagrindu, pagrindinis veiklos tikslas - teikti naudą visuomenei ar jos daliai socialinėje srityje ir atitinka Lietuvos Respublikos Vyriausybės 2002 m. gruodžio 3 d. nutarimo Nr. 1890 „Dėl valstybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“ 2 dalyje nustatytas veiklas. Prie sprendimo pridedami asociacijų įstatai.

Parengto sprendimo projekto tikslas – perduoti savivaldybei nuosavybės teise priklausantį turtą vietos bendruomenėms, Molėtų VVG ir Lietuvos Respublikos žemės ūkio rūmams pagal turto panaudos sutartis.

**2. Šiuo metu esantis teisinis reglamentavimas**

Lietuvos Respublikos vietos savivaldos įstatymo 6 straipsnio 3 dalis, 16 straipsnio 2 dalies 26 punktas;

Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 14 straipsnio 1 dalies 4 punktas, 2, 3 ir 4 dalys;

Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo, patvirtinto Molėtų rajono savivaldybės tarybos 2015 m. vasario 20 d. sprendimu Nr. B1-40 „Dėl Molėtų rajono savivaldybės turto perdavimo panaudos pagrindais laikinai neatlygintinai valdyti ir naudotis tvarkos aprašo patvirtinimo“, 4.4 papunktis, 5 ir 6 punktai.

**3. Galimos teigiamos ir neigiamos pasekmės priėmus siūlomą tarybos sprendimo projektą**

Teigiamos pasekmės – suteikiamos patalpos vietos bendruomenių veiklai ir asociacijoms bei sprendžiamas tikslingas patalpų panaudojimas.

Neigiamų pasekmių nenumatoma.

**4. Priemonės sprendimui įgyvendinti**

Bus parengta ir pasirašyta turto panaudos sutartys bei turto perdavimo – priėmimo aktai.

**5. Lėšų poreikis ir jų šaltiniai (prireikus skaičiavimai ir išlaidų sąmatos)**

Lėšų poreikio nėra.

**6. Vykdytojai, įvykdymo terminai**

Molėtų rajono savivaldybės administracija, Molėtų „Vyturėlio“ vaikų lopšelis-darželis ir Molėtų kultūros centras.

Parengė

Aldona Rusteikienė

Turto skyriaus vedėja